‫הלילה יורד…‬
‫- סדרה תיעודית של NETFLIX -‬
‫וחושף את הקשר בין כוכב הלכת שלנו ליקום.‬
‫כוכב נופל.‬
‫סלע עתיק ממעמקי החלל…‬
‫שצונח אל כדור הארץ.‬
‫היסודות הכימיים שבנו‬ ‫את היקום שלנו נמצאים בתוכו.‬
‫במשך דורות לאין מספר‬
‫משוטטים צבי ים באוקיינוסים‬
‫ומלקטים יסודות קוסמיים במזון שהם אוכלים.‬
‫וכפי שהם עושים כבר מאות מיליוני שנים,‬
‫כל דור חדש‬
‫ממחזר את אבק הכוכבים הזה‬
‫כדי ליצור את הדור הבא.‬
‫לאחר שנולדו במפץ הגדול‬
‫ועוצבו בליבם של כוכבים,‬
‫תשעים יסודות כימיים יצרו כל דבר שבנמצא.‬
‫הם מוחזרו והשתנו ללא סוף‬
‫במהלך כל ההיסטוריה של היקום.‬
‫ועתה,‬
‫באמצעות שימוש באותם יסודות,‬
‫כל צב חדש מתחיל במחזור חיים…‬
‫שמשקף את חייהם של הכוכבים.‬
‫- היסודות -‬
‫בשונית המחסום הגדולה שבאוסטרליה‬
‫התרחש משהו קסום.‬
‫לאחר 50 ימים מתחת לחול,‬
‫יסודות כימיים מכל רחבי הקוסמוס יצרו חיים.‬
‫הם השתלבו כדי ליצור‬ ‫את הדור הבא של צבי הים הירוקים.‬
‫האספקה של היסודות‬ ‫נותני החיים שבביצים אזלה עתה.‬
‫היום ישאפו הצבים הצעירים אוויר לראשונה.‬
‫ובשעה שאחיה ואחיותיה נחפזים להגיע אל המים,‬
‫נקבה קטנה…‬
‫היא האחרונה שבוקעת.‬
‫כדי לגדול ולהגיע לבגרות,‬
‫יהיה עליה ללקט‬ ‫יסודות כימיים מצידו האחר של האוקיינוס.‬
‫זהו מסע מסוכן…‬
‫ובוגדני.‬
‫אך הצבים הצעירים‬
‫אינם מסוגלים להתנגד לקריאתו של האוקיינוס.‬
‫מתוך קן בן 100 פרטים,‬
‫לעיתים ישרוד רק אחד…‬
‫ולעיתים אף לא אחד.‬
‫אך למרות הסיכון,‬
‫הנקבה הקטנה יודעת‬ ‫שהיא חייבת להגיע אל המים.‬
‫היא מאתרת אזור פנוי…‬
‫ומסתכנת.‬
‫היום…‬
‫שיחק לה המזל.‬
‫הצבה הצעירה לא תפסיק לשחות‬ ‫עד שתותיר את השונית הרחוק מאחור.‬
‫עתה, בטוחה מפני הטורפים‬ ‫שנאספו במי החוף הרדודים,‬
‫היא תיעלם בריק העצום של האוקיינוס הפתוח…‬
‫ותעביר את ילדותה כשהיא ניזונה מאטומים.‬
‫אטומים, שמקורם נמצא‬
‫בראשית חייו של הקוסמוס.‬
‫בתקופה שבה היה היקום שלנו בחיתוליו.‬
‫- המפץ הגדול -‬
‫הוא התפשט משום דבר לכל דבר בתוך רגע אחד.‬
‫היקום שלנו נולד במפץ הגדול.‬
‫בתחילה‬
‫הוא היה רק ערפל סמיך וחם.‬
‫אך בשעה שהוסיף להתפשט,‬
‫הערפל החל להתקרר.‬
‫ובקנה המידה הזעיר ביותר שניתן לדמיין,‬
‫משהו מדהים החל להתרחש.‬
‫האטומים הראשונים התעבו מתוך הערפל.‬
‫אטומים של מימן.‬
‫היסוד הראשון ביקום.‬
‫ובאוקיינוס…‬
‫צבים צעירים תרים אחריו,‬
‫בשעה שהם מגיחים מתוך הכחול‬ ‫ומלקטים מזון במים הרדודים של השונית.‬
‫זוהי סטלה.‬
‫היא אחת מבנות המזל‬ ‫שהצליחו להגיע מן החוף אל האוקיינוס.‬
‫כבר עתה היא שוקלת‬ ‫למעלה מפי 2,000 ממשקלה כשבקעה‬
‫והיא ממשיכה לגדול במהירות.‬
‫היא ניזונה מיצורים‬ ‫שמצאה בזרמי האוקיינוס הפתוח‬
‫וליקטה יסוד אחד יותר מכל אחר.‬
‫מימן.‬
‫למעלה ממחצית האטומים במזון‬ ‫שהיא אוכלת הם אטומים של מימן.‬
‫זהו היסוד הנפוץ ביותר בכל היצורים החיים.‬
‫החל מדגים…‬
‫דרך חסרי חוליות…‬
‫וכלה בשושנות ים ובאלמוגים.‬
‫אטומים של מימן, שנוצרו בראשיתו של היקום,‬
‫הועברו מכוכב שבת לכוכב לכת,‬
‫מכוכב לכת לבעלי חיים,‬
‫ומטרף לטורף.‬
‫המשמעות בעבור סטלה‬
‫היא שהאזור שמסביב לשונית גדוש בסכנות.‬
‫כרישים טיגריסיים, שרעבים לאותם אטומים,‬
‫צדים צבי ים במהלך כל חייהם כבוגרים.‬
‫השריון של סטלה הוא הגנתה העיקרית.‬
‫הוא עשוי מעצם שמחוזקת בסידן ובגופרית.‬
‫אלה יסודות שמקורם ברגע חשוב אחר…‬
‫בחייו של היקום שלנו.‬
‫- לפני 13.5 מיליארד שנים -‬
‫במשך 300 מיליון‬ ‫השנים הראשונות שלאחר המפץ הגדול‬
‫לא היו כוכבי לכת וכוכבי שבת.‬
‫העידן החשוך של היקום.‬
‫קנוקנות ענקיות של גז מימן‬
‫היו מתוחות ברחבי הקוסמוס, חבויות בעלטה.‬
‫ואז, באופן שלא ייאמן,‬
‫בשעה שכוח הכבידה איחד בין חלקיהם,‬
‫נולדו הכוכבים הראשונים.‬
‫זהו השחר הקוסמי.‬
‫הרגע שבו הדליקו את האור.‬
‫ועמוק בתוך אותם כוכבים ראשונים‬
‫החל תהליך מדהים.‬
‫החום והלחץ היו כה קיצוניים…‬
‫עד שיסודות חדשים נוצרו.‬
‫אטומים של מימן הוצמדו זה לזה ויצרו הליום.‬
‫ובשעה שניתכו, השתחררה אנרגייה.‬
‫הדבר יצר תגובת שרשרת‬ ‫שהפיקה יסודות כבדים יותר ויותר…‬
‫ובכלל זה אלה שחיוניים לחיים.‬
‫שלושה אטומים של הליום‬ ‫השתלבו זה בזה ויצרו פחמן.‬
‫זהו היסוד שעליו מבוסס כל דבר חי.‬
‫הפחמן וההליום יצרו חמצן.‬
‫זהו האוויר שאנו נושמים.‬
‫אטומים של חמצן השתלבו זה בזה ויצרו גופרית…‬
‫ואז סיליקון וסידן.‬
‫היסודות שמהם עשוי כל דבר חי‬
‫נוצרו בליבם של הכוכבים הראשונים.‬
‫יש יסודות‬
‫שחשובים כל כך בעבור סטלה,‬
‫עד שהיא תעבור מרחק עצום כדי למצוא אותם.‬
‫- מצר טורס -‬
‫- 300 קילומטרים מהבית -‬
‫המים החמימים והרדודים‬ ‫שבין אוסטרליה לפפואה גינאה החדשה‬
‫הם גן עדן של עשבי ים שוקקי חיים.‬
‫אלו ערבותיו של האוקיינוס.‬
‫סטלה עשתה את כל הדרך לכאן‬ ‫כדי להשיג גישה למרכיבי הקסם שבהם.‬
‫בשעה שהם גדלים,‬
‫עשבי הים סופחים יסודות מן החלל החיצון‬
‫שעשו את דרכם אל קרקעית האוקיינוס.‬
‫עלים שסועים שעשירים בסידן ובגופרית‬
‫מספקים לסטלה בדיוק את המינרלים שהיא צריכה‬
‫כדי לבנות את שריונה ולתחזק אותו.‬
‫הם מקשיחים אותו לקראת האתגרים שצפויים לה.‬
‫סטלה תבלה את שנות ההתבגרות שלה‬
‫בחיפוש ברחבי האוקיינוס‬
‫אחר אטומים שנולדו בכוכבים.‬
‫מסעה לעבר הבגרות…‬
‫מקביל לסיפורו של היקום שלנו.‬
‫כי שלושה מיליארד שנים לאחר המפץ הגדול…‬
‫הגיע גם היקום לפרקו.‬
‫הוא נכנס אז‬ ‫לשלב פעיל ביותר של יצירת כוכבים.‬
‫- לפני 10.8 מיליארד שנים -‬
‫ובשעה שגדלו,‬
‫קובצו הכוכבים לגלקסיות אדירות ממדים.‬
‫כמו שביל החלב שלנו.‬
‫ובתוך אותן גלקסיות,‬
‫היסודות הכימיים שכל כוכב הפיק‬
‫הפכו לכוכבי לכת ולירחים.‬
‫לאחר מיליארדי שנים,‬
‫הפכו היסודות הכימיים‬ ‫לכדור הארץ המוכר לנו כיום.‬
‫- ונואטו -‬
‫- 2,000 קילומטרים מהבית -‬
‫סטלה עצמה היא בוגרת כעת.‬
‫אורכה הוא למעלה ממטר‬
‫ויש לה שריון עבה שמכוסה באצות ירוקות.‬
‫זוהי הסוואה מושלמת‬ ‫לשוטט בה ליד שוניות אלמוגים.‬
‫היא חלק מהאוקיינוס עתה.‬
‫אטומים מן הכוכבים,‬
‫שהסתגלו לחיים בים באופן מושלם.‬
‫זוהי רק דוגמה אחת לחיים עלי אדמות‬
‫שעוצבו בידי הקוסמוס באופן מדוקדק.‬
‫סטלה מוכנה עתה לשלב הבא בחייה…‬
‫כי היא עצמה עומדת להפוך לאם.‬
‫בתוך גופה‬
‫היא נושאת צביר של 100 ביצים.‬
‫זהו הצביר הראשון מבין רבים שיהיו לה בחייה,‬
‫מטען יקר משלה של אבק כוכבים.‬
‫בכל רחבי השונית‬
‫נאספים אטומים והופכים לחיים חדשים,‬
‫וכך יוצרים את אחת‬ ‫המערכות האקולוגיות העשירות בכדור הארץ.‬
‫אך כוכב הלכת שלנו…‬
‫הוא דוגמה קיצונית.‬
‫בשאר מערכת השמש,‬
‫אותם יסודות עצמם‬ ‫יצרו עולמות שמתאימים לחיים הרבה פחות.‬
‫- כוכב חמה -‬
‫כוכב חמה, הקרוב ביותר לשמש,‬ ‫הוא כוכב לכת שעשיר בפחמן.‬
‫אך במקום ליצור חיים…‬
‫- 430 מעלות -‬
‫החום החדיר את הפחמן לקרומו‬
‫בעולם שנחרך באור כוכבים.‬
‫- נפטון -‬
‫בקצותיה המרוחקים ביותר של מערכת השמש,‬
‫הקור המקפיא שבנפטון‬
‫גורם לפחמן ולמימן ליצור עננים של מתאן…‬
‫- 214 מעלות מתחת לאפס -‬
‫הגז המחניק שמעניק לו את צבעו הכחול הבוהק.‬
‫ואפילו במאדים,‬
‫כוכב לכת שיש בו‬ ‫את כל המרכיבים של כדור הארץ,‬
‫המחסור באטמוספרה עשירה בחמצן‬
‫משמעו שחיים מורכבים אינם יכולים לשרוד כאן.‬
‫התנאים הנכונים קיימים רק בכדור הארץ.‬
‫אך אפילו כאן,‬
‫התחרות על היסודות היא עזה.‬
‫והסכנה…‬
‫אינה רחוקה לעולם.‬
‫למזלה של סטלה,‬ ‫היא הפכה למומחית במשחקי מחבואים.‬
‫סטלה בטוחה מרע לעת עתה,‬
‫והיא ניצבת לנגד האתגר הגדול ביותר בחייה:‬
‫לשוב אל שונית המחסום הגדולה‬
‫ולאי שבו נולדה,‬
‫כדי להטיל ביצים משלה בחול.‬
‫אך לאחר חיים שלמים של נדודים באוקיינוס‬
‫היא נמצאת 2,000 קילומטרים משם כעת.‬
‫האופן שבו סטלה מוצאת את דרכה הביתה‬ ‫הוא אחד מפלאיו של עולם הטבע.‬
‫עמוק בתוך כדור הארץ,‬
‫ליבתו של כוכב הלכת שלנו מפיקה שדה מגנטי…‬
‫שמספק לכל מקום שעל פניו‬ ‫חתימה מגנטית ייחודית.‬
‫כשבקעה,‬
‫חתימתו של האי של סטלה הוטבעה במוחה.‬
‫וכדי למצוא את דרכה בחזרה לשם,‬
‫היא תסתמך על יסוד כימי נוסף.‬
‫זהו יסוד שמחבר בינה‬ ‫לבין ליבתו של כוכב הלכת.‬
‫יסוד שנוצר רק כאשר כוכבים מתים.‬
‫באזור סמוך בגלקסייה,‬
‫לפני שניים וחצי מיליון שנים,‬
‫התחולל שינוי דרמטי בליבתו של כוכב ענק.‬
‫במשך כל חייו,‬ ‫הוא שאב את כוחו מהיתוך גרעיני.‬
‫האנרגייה שהשתחררה‬
‫יצרה יסודות כבדים יותר ויותר…‬
‫וליבתו הפכה כה חמה‬
‫עד שהחלה ליצור‬
‫ברזל,‬
‫דבר שחולל שינוי מעמיק.‬
‫כי יצירת ברזל אינה משחררת אנרגייה.‬
‫היא צורכת אנרגייה.‬
‫בשעה שכמות רבה‬ ‫יותר ויותר מן המתכת הזאת הופקה,‬
‫היא התפשטה בליבתו כמו מחלה.‬
‫היא ניזונה מחומו של הכוכב…‬
‫וחנקה אותו.‬
‫ללא מקור חום שיתמוך בו,‬
‫מרגע זה ואילך,‬
‫גורלו של הכוכב נחרץ.‬
‫הפיצוץ שהתרחש כתוצאה מכך‬ ‫בהק באורן של 10 מיליארד שמשות.‬
‫זו הייתה סופרנובה,‬ ‫שפיזרה אבק עשיר בברזל בכל רחבי הגלקסייה.‬
‫והוא הגיע עד לכוכב הלכת שלנו.‬
‫ואפילו כעת,‬
‫מאה טונות של אבק כוכבים‬ ‫חודרות לאטמוספרה של כדור הארץ מדי יום.‬
‫חלקו נותר מיצירתה של מערכת השמש.‬
‫חלקו הועף לכאן מסופרנובות מרוחקות,‬
‫קשר ישיר בין כוכב הלכת שלנו לבין הכוכבים.‬
‫והברזל שבאבק הזה‬
‫הוא שמאפשר לסטלה למצוא את דרכה.‬
‫כי עמוק במוחה…‬
‫קיימים תאים מיוחדים,‬ ‫שסבורים שיש בהם גבישים של מגנטיט.‬
‫זהו מינרל עשיר בברזל,‬ ‫שחש בשדה המגנטי של כדור הארץ.‬
‫זהו מצפן,‬
‫שמכוון את סטלה בכיוון הנכון‬
‫ומאפשר לה למצוא‬ ‫את טביעת האצבע המגנטית הייחודית של ביתה.‬
‫וכך, יסוד שנוצר בתוך סופרנובה…‬
‫ינחה אותה כעת על פני קילומטרים‬ ‫של אוקיינוס שאין בו נקודות ציון…‬
‫בחזרה אל האי…‬
‫שבו נולדה.‬
‫אך קיימים גם יצורים אחרים‬ ‫שיש להם יכולת ניווט מגנטית.‬
‫גם לכרישים הטיגריסיים יש יכולת כזאת‬
‫והיא מובילה אותם בחזרה אל אותו אי.‬
‫כי במשך מספר חודשים בכל שנה,‬
‫נקבות צבים באלפיהן‬ ‫באות לכאן כדי להטיל את ביציהן.‬
‫זוהי ההתכנסות הגדולה ביותר‬ ‫של צבי ים ירוקים בכל רחבי העולם.‬
‫ובשעה שהם מתקרבים אל החוף,‬
‫הסעודה מתחילה.‬
‫סטלה חייבת להמתין לרגע הנכון…‬
‫כדי למצוא אזור פנוי‬
‫ולחמוק מהטבח.‬
‫לאחר שהסכנה חלפה,‬
‫היא שוחה אל החוף לבסוף.‬
‫לאחר מסע איתנים,‬
‫סטלה עולה אל החול‬
‫שבו נגעה לאחרונה מייד לאחר שבקעה.‬
‫היסודות שאותם ליקטה במשך כל חייה…‬
‫מופקדים עתה בבטחה בתוך החול.‬
‫משימתה של סטלה הושלמה,‬
‫והיא שבה אל האוקיינוס…‬
‫כדי להתחיל לאסוף אבק כוכבים פעם נוספת.‬
‫מחזור חייה…‬
‫משקף את המחזור הגדול מכולם.‬
‫חייהם ומותם של הכוכבים.‬
‫כי הרחק ברחבי הגלקסייה,‬
‫אפרן של סופרנובות לאין מספר…‬
‫- ערפילית אוריון, כיום -‬
‫הצטבר והפך לערפילית ענקית.‬
‫זהו ענן של אבק כוכבים‬ ‫בגודל עשרות שנות אור,‬
‫ובתוכו נמצאים מקומות שדור הכוכבים הבא‬
‫מתחיל להיווצר בהם.‬
‫הם נקראים בשם דסקאות קדם-פלנטריות.‬
‫הדסקאות הן כמו ביצים קוסמיות ענקיות,‬
‫וכל אחת מהן גדולה יותר ממערכת השמש שלנו.‬
‫בתוך קליפתן, שעשויה מגז מיונן,‬
‫מקבץ כוח הכבידה אבק כוכבים.‬
‫ואבק הכוכבים שבתוך ביציה של סטלה,‬
‫מתחיל גם הוא ללבוש צורה…‬
‫בשעה שהיסודות שקיבצה עוברים שינוי…‬
‫והופכים למשהו שמתחיל‬ ‫להיראות כמו יצור זעיר.‬
‫ובתוך הדסקה,‬
‫גזים כמו מימן והליום…‬
‫מזינים עובר של כוכב.‬
‫ומה שהיה עובר פעם‬
‫הוא צב זעיר כעת…‬
‫עם שריון, סנפירים ומקור.‬
‫יסודות שלבשו צורה חדשה…‬
‫לצורך חיים בים.‬
‫בתוך הדסקה,‬
‫גם התפתחותו של הכוכב החדש קרבה לסופה.‬
‫הוא נולד מחדש מאפרו של הדור הקודם,‬
‫ואורו חושף עתה משפחה‬ ‫של כוכבי לכת שהולכים וגדלים במסלול.‬
‫עולמות חדשים,‬
‫שייתכן שיש בהם אפשרויות חדשות לחיים.‬
‫ומתחת לפני החול,‬
‫אותו אבק כוכבים‬
‫שהתגלגל דרך דורות‬ ‫לאין מספר של כוכבים וצבים…‬
‫יתחיל במסע נוסף.‬
‫לכל יצור חי חדש‬
‫יש חיבור ישיר למקורו של היקום.‬
‫כל סיפור חדש מתחיל בסופו של הסיפור שלפניו.‬
‫וכך, סיפורו של היקום שלנו נמשך‬
‫עם המשאב היקר ביותר בכדור הארץ,‬
‫המים.‬
‫ומשפחה של פילים‬ ‫יוצאת למשימה מסוכנת כדי למצוא אותם.‬
‫מסעה הוא יוצא דופן לא פחות‬
‫ממסעם של המים‬ ‫מרחבי החלל אל כוכב הלכת שלנו.‬
‫אך מדוע כדור הארץ‬ ‫הוא העולם היחיד במערכת השמש‬
‫שפניו מכוסים במים נוזליים?‬
‫ומדוע הם כה חיוניים לחיים?‬
‫תרגום כתוביות: עמוס דיאמנט‬